钦定古今图书集成/历象汇编/庶征典/第082卷 > 王充论衡 > 《甘露述》欧阳詹
## 钦定古今图书集成/历象汇编/庶征典/第082卷 > 王充论衡 > 《甘露述》欧阳詹

《甘露》，述昭孝德也。贞元壬申岁，福州福唐县尉清源
莆田邑人济南林公瓒太夫人终，公每一痛至，水浆
不入口，或三日，或五日，内外羸惫，殆至殒灭。癸酉岁，
将与先府君修合葬之礼。公之于亲，事存既竭其力，
送终思尽其勤。曰：“含襚品章，则有王度，不敢越也。茔
域固护，实在我功，当恳而行之。”于是躬开坎室，自埏
砖甓，与兄弟手攻肩负，以凿以筑，虽率情性而无𠎝
法度，不违《曲礼》而有异常仪，载考《礼》文而未之窆。春
三月五日，忽异气自天，氛氲下蒙，非云非烟，羃羃绵
绵，彩耀光鲜，馨香馥然，起朝及暝，徘徊不散。先是，绕
垄已栽松柏，洎曙，枝叶间遍悬露滴，其滴齐大如梧
子。公奇之，与兄弟及乡人时相慰者而尝之，其味甘，
异于人间之味。日渐高，不销不晞，转坚转明，莹然如
珠，铿然玉声，如是者三日，睹者争取，或食或翫。噫！天
冥冥，其间蓄灵，地陈陈，其间蓄神。灵无形，神无身，无
形无言，无身无声。苟有可褒，以物而旌；苟无可褒，物
不虚行。其德常，其物常，其德稀，其物稀。予闻《甘露》之
说，莫觌甘露之实，其为稀也，不亦甚乎！今天为公而降公之德，岂常德与见？殊香起途，异彩相宣；凝结珠
圆，光明月翻，况坚者哉！则其至诚所招，又多矣。予执
吊礼，幸获而见。珍耸不足，遂为之述。